Jann Sjursen (KRF), 2003-04-03:
Det sidste er jeg glad for at fru Birte Skaarup giver tilsagn om at vi skal se nærmere på i forbindelse med udvalgsbehandlingen.
Det ligger for så vidt implicit i lovforslaget, men flere høringsparter er i tvivl om, hvorvidt man kan sikre den nødvendige rådgivning, så det synes jeg vi skal se nærmere på.
Så synes jeg, det er interessant, at fru Birte Skaarup siger, at Dansk Folkeparti ikke mener, at der skal kunne foretages abort, hvis der er tale om fostre med Downs syndrom eller Turner, for det åbner lovforslaget lige præcis for, ligesom det gør i forbindelse med almindelige »sene« aborter.
Det bifalder Dansk Folkeparti jo med det her lovforslag og i øvrigt også med det, som fru Birthe Skaarup sagde i sin ordførertale, medmindre man altså har tænkt sig at stille et ændringsforslag på lige præcis det område her.
Det er lige før, fru Anne Baastrup har givet svaret på det, jeg ville spørge om, men jeg vil alligevel gentage det, for jeg synes, det er enormt vigtigt, og fru Anne Baastrup drager ikke samme konklusion, som jeg gør.
Hvis man ikke ser tingene i sammenhæng, så får de altså nu bare præsenteret et tilbud om, at de kan vælge fosterreduktion, men ikke et bedre tilbud om, hvilke hjælpeforanstaltninger der er, hvis de rent faktisk vælger at gennemføre graviditeten.
Det er jo lige præcis en del af humlen i det her spørgsmål, for man kan jo sige, at de eneste økonomiske konsekvenser, der er ved det her forslag, er, at amterne måske sparer nogle penge.
Og hvad er det for nogle penge, de sparer?
Ja, det er nok typisk udgifter til handicappede, som ellers skal hjælpes, og derfor er det her spørgsmål enormt vigtigt, og man er også nødt til at se på spørgsmålet om hjælpeforanstaltninger i relation til den retlige regulering, der nu sker af det her område, for ellers er der ikke noget alternativ.
Så er det kun ét valg, og så vil samfundets pres gå i retning af, at man skal vælge fosterreduktion, man skal vælge abort.
Derfor tror jeg ikke, må jeg sige til fru Anne Baastrup, at det er godt nok bare at tage det i to hug, sådan som der er lagt op til at vi skal i den her sammenhæng.
Jeg vil godt stille fru Birthe Skaarup et par spørgsmål.
Det ene er, om Dansk Folkeparti mener, at det virkelig er så uproblematisk, som jeg synes fru Birthe Skaarup fik gjort det til, at man også i forbindelse med fosterreduktion skal kunne frasortere levedygtige fostre, som har misdannelser, f.eks. Downs syndrom eller Turner, som jeg også var inde på tidligere i forhold til fru Birthe Rønn Hornbech.
Er det virkelig Dansk Folkepartis mening, at det skal - om jeg så må sige - glide glat igennem? Det andet er for at tage et nyt aspekt op ved det her lovforslag, som jeg egentlig synes er ret vigtigt, og det er hele diskussionen om det med at ophæve bopælskravet og også spørgsmålet om private klinikkers mulighed for at foretage provokeret abort før udløbet af 12. svangerskabsuge.
Finder fru Birthe Skaarup ikke, at der er en problemstilling for så vidt angår det sidste her gående på, hvem der skal sørge for, at den nødvendige rådgivning rent faktisk også bliver tilbudt den gravide kvinde, som skal have udført abortindgrebet?
Hvis man ser på flere af høringssvarene, så bliver der faktisk peget fra flere høringsparters side på, at det godt kan være et problem.